CELEX: 32016D2009
Language: hu
Date: 2016-11-15 00:00:00
Title: A Bizottság (EU) 2016/2009 végrehajtási határozata (2016. november 15.) a tagállamok által benyújtott bőrcsomósodáskór elleni vakcinázási program elfogadásáról (az értesítés a C(2016) 7219. számú dokumentummal történt) (EGT-vonatkozású szöveg )

17.11.2016   
            
            
               HU
            
            
               Az Európai Unió Hivatalos Lapja
            
            
               L 310/66
            
         A BIZOTTSÁG (EU) 2016/2009 VÉGREHAJTÁSI HATÁROZATA
   (2016. november 15.)
   a tagállamok által benyújtott bőrcsomósodáskór elleni vakcinázási program elfogadásáról
   
      
         (az értesítés a C(2016) 7219. számú dokumentummal történt)
      
   
   (Csak a bolgár, a görög, és a horvát nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   tekintettel az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelvre (3) és különösen annak 19. cikke (1) bekezdésének a) pontjára, (3) bekezdése a) pontjára és (6) bekezdésére,
   mivel:
   
               (1)
            
            
               A bőrcsomósodáskór a szarvasmarhaféléket sújtó, elsősorban vektorok által terjesztett, súlyos veszteségeket okozó vírusos megbetegedés, amely elsősorban az élő állatok közvetítésével és a fertőzött állatokból származó termékek útján gyorsan el tud terjedni.
            
         
               (2)
            
            
               A 92/119/EGK irányelv általános intézkedéseket határoz meg az egyes állatbetegségek elleni védekezéshez. Idetartoznak a bőrcsomósodáskór valamely gazdaságban való megjelenésének gyanúja és megállapítása esetén végrehajtandó intézkedések, a korlátozás alá vont körzetekben meghozandó intézkedések, valamint a betegség megfékezésére irányuló kiegészítő intézkedések is. Az említett intézkedések a bőrcsomósodáskór megjelenése esetén a védekezési intézkedések kiegészítéseként vakcinálást is előírnak, amelyet a Bizottságnak jóvá kell hagynia.
            
         
               (3)
            
            
               Az (EU) 2015/2055 (4) és az (EU) 2016/1183 (5) bizottsági végrehajtási határozat úgy rendelkezik, hogy Görögország és Bulgária végrehajthatja az említett végrehajtási határozatok I. mellékletében meghatározott vakcinázási körzetben található gazdaságokban tartott szarvasmarhafélék sürgősségi vakcinázását. Tekintettel a bőrcsomósodáskórral kapcsolatos jelenlegi állat-egészségügyi helyzetre, Horvátország 2016. augusztus 8-án tájékoztatta a Bizottságot arról, hogy a bőrcsomósodárkórnak a régióban való előfordulása miatt az ország közvetlen veszélyben van, és ezért vakcinázási kampányt kíván indítani.
            
         
               (4)
            
            
               Az Európai Élelmiszerbiztonsági Hatóság 2016. július 29-i, a bőrcsomósodáskórra vonatkozó sürgős tanácsa (6) értelmében a bőrcsomósodáskór elterjedésének visszaszorítására a leghatékonyabb módszer a vakcinázás. A kívánat hatás eléréséhez a vakcinázást végre kell hajtani a betegségre fogékony fajok teljes populációján azokban a régiókban, amelyekben megjelent a bőrcsomósodáskór, vagy amelyekben a betegség megjelenésének veszélye fenyeget, annak érdekében, hogy a minimálisra lehessen csökkenteni a betegség kitörésének számát, továbbá magas szintű vakcinázási lefedettségre van szükség az állatok és gazdaságok szintjén.
            
         
               (5)
            
            
               Az egyértelműség és egyszerűsítés értelmében e határozatnak kell rendelkeznie Görögország és Bulgária vakcinázási programjának elfogadásáról, amelyről eddig az (EU) 2015/2055 és (EU) 2016/1183 végrehajtási határozatok külön-külön rendelkeztek. Ezenkívül el kell fogadni a Horvátország által benyújtott vakcinázási programot. Az (EU) 2015/2055 és (EU) 2016/1183 végrehajtási határozatokban foglalt görög és bolgár vakcinázási programok és a Horvátország által benyújtott vakcinázási program megfelelnek az egyes tagállamokban előforduló bőrcsomósodáskórral kapcsolatos állat-egészségügyi ellenőrző intézkedésekről szóló (EU) 2016/2008 bizottsági végrehajtási határozat (7) II. mellékletében a bőrcsomósodáskór elleni vakcinázási programmal szemben támasztott minimumkövetelményeknek.
            
         
               (6)
            
            
               A siker érdekében a bőrcsomósodáskor elleni vakcinázást és a védekezési intézkedéseket több egymást követő évben is alkalmazni kell, mert csak így érhető el a betegségre fogékony fajok teljes populációjának a betegséggel szembeni, elegendő ideig tartó immunizációja.
            
         
               (7)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A bőrcsomósodáskór elleni vakcinázási programok elfogadása
   A bőrcsomósodáskór elleni, a melléletben felsorolt vakcinázási programok elfogadásra kerülnek.
   2. cikk
   Alkalmazhatóság
   Ez a határozat 2019. december 31-ig alkalmazandó.
   3. cikk
   Címzettek
   Ennek a határozatnak a Bolgár Köztársaság, a Görög Köztársaság és a Horvát Köztársaság a címzettje.
   
      Kelt Brüsszelben, 2016. november 15-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  HL L 62., 1993.3.15., 69. o.
   
   
      (4)  A Bizottság 2015. november 10-i (EU) 2015/2055 végrehajtási határozata a szarvasmarhafélék bőrcsomósodáskór elleni görögországi sürgősségi vakcinázására vonatkozó program meghatározásához kapcsolódó feltételek megállapításáról és az (EU) 2015/1500 végrehajtási határozat módosításáról (HL L 300., 2015.11.17., 31. o.).
   
      (5)  A Bizottság 2016. július 14-i (EU) 2016/1183 végrehajtási határozata a szarvasmarhafélék bőrcsomósodáskór elleni sürgősségi vakcinázására irányuló, Bulgáriában végrehajtandó program jóváhagyásáról és az (EU) 2016/645 végrehajtási határozat mellékletének módosításáról (HL L 195., 2016.7.20., 75. o.)
   
      (6)  EFSA Journal 2016;14(8):4573 [27 o.].
   
      (7)  A Bizottság 2016. november 15–i (EU) 2016/2008 végrehajtási határozata az egyes tagállamokban előforduló bőrcsomósodáskórral kapcsolatos állat-egészségügyi védőintézkedésekről (lásd e Hivatalos Lap 51. oldalát).
   
      MELLÉKLET
      
                  —
               
               
                  A Görögország által benyújtott vakcinázási program.
               
            
                  —
               
               
                  A Bulgária által benyújtott vakcinázási program.
               
            
                  —
               
               
                  A Horvátország által benyújtott vakcinázási program.